Arthur C. Clarke

Sir Arthur Charles Clarke, CBE, FRAS (Minehead, Somerset, 16 a viz Kerzu 1917 – Colombo, Sri Lanka, 19 a viz Meurzh 2008), a oa ur skrivagner saoz skiant-faltazi ha brudañ skiantoù, un ergerzher danvor hag ur c'hinniger stiradoù skinwel.
Meur a briz lennegel a c'hounezas dre e skridoù skiant-faltazi, ar pezh e lakaas da unan eus ar skrivagnerien bennañ an doare lennegezh-se. Unan eus ar Big Three ("An Tri Meur") e voe, an daou all o vezañ Isaac Asimov ha Robert A. Heinlein. Ouzhpenn istorioù S-F e skrivas meur a arnodskrid hag a levr a-zivout ar skiantoù, emdroadur ar bed hag an dud en dazont, ha dreist-holl diwar-benn ar beajiñ en egor. E 1961 e voe deroet dezhañ gant UNESCO Priz Kalinga ar brudañ skiantoù.
A-gevret gant Stanley Kubrick e skrivas senario ar film skiant-faltazi hollvrudet 2001: A Space Odyssey.
A-hed e vuhez e savas Arthur C. Clarke a-du gant ar beajoù en egor. E 1934, pa oa oadet a 17 vloaz, ec'h emezelas ouzh ar British Interplanetary Society (BIS ; "Kevredigezh Vreizhveuriat Etreplanedennel"). Pa oa 28 vloaz, e 1945, e kinnigas ur reizhiad pellgehenterezhioù dre loarell a yae en-dro dre gelc'htro douar-arsavel. Bloaz goude e voe dilennet da gadoriad ar BIS, ma chomas betek 1947 ; kadoriad e voe a-nevez adalek 1951 betek 1953.
E 1956 e tivroas ar skrivagner da Sri Lanka evit kenderc'hel gant ur voemenn all dezhañ, ar splujerezh danvor. Bloaz goude e kavas eno dismantroù danvor azeuldi Koneswaram e Trincomalee.
E Minehead, ur gêr war aod kontelezh Somerset e Bro-Saoz, e voe ganet Arthur Charles Clarke, hag en un atant e voe desavet. Adalek 1925, d'an oad a 8 vloaz, e krogas da sellet ouzh ar stered, da fosilaoua ha da lenn kelaouennoù skiant-faltazi deuet eus Stadoù-Unanet Amerika. Hervez a zisklêrias e 1983, teir lennadenn a vroudas e atapi ouzh an S-F : niverenn Amazing Stories miz Du 1928 e 1929, Last and First Men gant Olaf Stapledon e 1930, ha The Conquest of Space gant David Lasser e 1931, pa oa oadet A. C. Clarke a 14 vloaz..
Pa oa krennard c'hoazh ec'h emezelas Arthur ouzh ar Junior Astronomical Association, ma kemeras perzh e kazetenn ar gevredigezh, Urania, a veze embannet e Glasgow. Diwar goulenn ar paotr yaouank e voe ouzhpennet ur rann "Astraerezh" (Astronautics) da daolenn ar gazetenn, ma skrivas pennadoù a-zivout listri-egor hag ar beajiñ en egor. Er rummad "Korn ar breudoù hag ar rendaeloù" (Debates and Discussions Corner) e skrivas meur a bennad da sevel a-du gant ar beajiñ en egor.
E 1936, oadet a 19 vloaz, e tilojas da London ma voe tutaet gant Maodierniezh an Deskadurezh (Board of Education) evel eiler er gwiriekaat ar c'hontoù.
P'edo an Eil Brezel-bed oc'h ober e reuz e servijas Arthur C. Clarke adalek 1941 betek 1946 er Royal Air Force (R. A. F.) evel arbennigour war ar radarioù. Perzh a gemeras e diorren radarioù diwall kentrat ar reizhiad difenn, o devoa sikouret e trec'h an R. A. F. en Emgann Bro-Saoz e 1940. A-hed e amzer-servij e labouras war ar radarioù GCA (Gound Control Approach "kontroll ar rakpradañ"), evel ma kontas e Glide Path, e romant nemetañ ha n'eo ket unan skiant-faltazi, bet embannet e 1963. Tost da zidalvez e voe ar radarioù GCA a-hed ar brezel, hogen hollbouezus e voent pa voe kaelet Berlin gant URSS e-pad 11 mizvezh (24 Mezheven 1948 – 12 Mae 1949).
Ur c'horporal-stummer war ar radarioù e Yatesbury, Wiltshire, e oa er penn-kentañ. D'ar 27 a viz Mae 1943 e voe anvet da isletanant (Pilot Officer) er skourr teknikel ; c'hwec'h miz goude (27 a viz Du 1943) e voe anvet da letanant (Flying Officer) evel pennstummer e Honiley, Warwickshire. Kabiten (Flight Officer) e oa e rez pa voe disoudardet e 1946.
E 1948 e voe diplomet A. C. Clarke war ar fizik hag ar matematik gant King's College London. Goude-se, e 1949, e labouras e-pad ur prantad berr evel eil skridaozer e Physics Abstracts, ur servij diverrañ ha rummata pennadoù a denn d'ar skiantoù.
Er bloavezhioù 1950 e skrivas meur a levr skiantel a-zivout teknikoù ar fuzeennoù hag ar beajoù en egor, ha diwar-benn o levezon war ar c'hevredigezhioù denel. E-touez ar re-se emañ Interplanetary Flight: An Introduction to Astronautics (1950), The Exploration of Space (1951) ha The Promise of Space (1968). Da enoriñ al labourioù-se, an International Astronomical Union a roas an anv ofisiel « Clarke Orbit » d'ar gelc'htro douar-arsavel a zo 36 000 kilometr a-us ar c'heheder. E levr The Exploration of Space a voe implijet gant an ijinour Werner von Braun (1912-1977) evit kendrec'hiñ prezidant Stadoù-Unanet Amerika, John F. Kennedy, war ar fed ma c'helled mont betek al Loar
A-c'houde ar film 2001: A Space Odyssey (1968) e voe goulennet alies digant Arthur C. Clarke displegañ er media a-zivout skiant ha teknologiezh, dreist-holl da vare ar programm Apollo. Pan erruas Apollo 11 war al Loar d'an 21 a viz Gouere 1969 e oa A. C. Clarke unan eus an displegerien war ar chadenn skinwel CBS News
Adalek 1956 en em stalias Arthur C. Clarke e Sri Lanka, en Unawatuna war aod ar su da gentañ kent dilojañ da Golombo war aod ar c'hornôg. Eno e tremenas amzer o splujañ gant ur mignon dezhañ. E 1957 e kavas dismantroù un azeuldi kozh a-vaez da aod Trincomalee, er reter, a zeskrivas er bloaz-se end-eeun en e levr The Reefs of Taprobane, e eil levr diwar-benn ar splujerezh goude The Coast of Coral (1955). Hag eñ o vevañ e Colombo e treuze alies an enez evit ober war-dro ar skol splujañ hag ar stalig en devoa digoret e Trincomalee goude en devout krouet e embregerezh Underwater Safaris e 1969.
Er deroù ar bloavezhioù 1970 e sinas A. C. Clarke ur gevrat evit embann 3 levr, ar pezh a oa dibaot evit ur skrivagner S-F d'ar mare-se. Rendezvous with Rama (1973) e voe al levr kentañ, a rastellas ar seizh Priz lennegel pennañ war dachenn ar skiant-faltazi.
E 1975 e voe deroet gant Sri Lanka ar statud a annezour da A. C. Clarke, an hini kentañ en Istor ar vro, met breizhveuriat e chomas broadelezh ar skrivagner.. Kement a vri a veze douget dezhañ ma pourchasas Aerlu Sri Lanka ur viñsaskell evit kas Robert H. Heinlein da weladenniñ an enez pa zeuas da welet e vignon skrivagner.
Adalek 1979 betek 2002 e voe ar skrivagner Kañseller (kannad dre enor) Moratuwa University e Sri Lanka.
Tri bloaz pelloc'h, e 1988, e voe kavet ennañ un azoniad goude-poliomielit, da lavaret eo e voe taget e reizhiad nervennel gant ur viruz ; kement-se a c'hoarvez a-wechoù gant an dud o devoa tapet ar poliometit, evel ar skrivagner 26 vloaz kentoc'h, e 1962. Ur gador-ruilh en devoe ezhomm a-hed an nemorant eus e vuhez. Da heul ar gwalldaol-se ec'h emezelas ouzh ar British Polio Fellowship, ma voe beskadoriad e-pad meur a vloaz.
Er bloavezhioù 1980 hag e deroù ar bloavezhioù 1990 e kinnigas Arthur C. Clarke e abadennoù Arthur C. Clarke's Mysterious World hag Arthur C. Clarke's World of Strange Powers skignet gant ITV, koulz hag Arthur C. Clarke's Mysterious Universe skignet gant Discovery Channel.
E roll dezhañ e-unan a c'hoarias e 1994 en ur film S-F evit ar skinwel, Without Warning, sevenet gant Robert Iscove
P'edo o redek bro e Florida e 1953 e kejas Arthur C. Clarke, 36 vloaz, ouzh Marilyn Mayfield, ur Stadunanadez oadet a 22 vloaz, ur bugel ganti goude torret he dimeziñ ; buan e voent euredet, ha goude 6 miz e voe torret an dimez ker buan all, hogen e voe ket ofisiel an disrann a-raok 1964 ; « Digenglotus e oa an dimez », eme ar skrivagner. Biken ne addimezas M. Mayfield, a varvas e 1991, ha biken ivez ne eure A. C. Clarke met tost-tre e chomas d'e vignon srilankan Leslie Ekanayake (1947-1977). E buhezkrid Stanley Kubrick savet gant John Baxter e lenner e oa heñvelreviadezh A. C. Clarke ar pennabeg ma tivroas da Sri Lanka, o vezañ ma oa damasantusoc'h al lezennoù eno ; ar skrivagner S-F ha moliac'h Michael Moorcock a skrivas « an holl dud a ouie e oa heñvelreviat ». Kadarnaet e voe ar c'homzoù-se gant keneiled all, Toby Johson ha Kerry O'Quinn.
Kren-douar ha tsunami 2004 er Meurvor Indian a espernas ar skrivagner hag e annez e Colombo, hogen distrujet e voe e skol-splujerezh war aod ar reter.
Pevar bloaz diwezhatoc'h, d'an 19 a viz Meurzh 2008, e varvas Arthur Charles Clarke diwar skorted analañ hag un taol-kalon, o-daou liammet ouzh an azoniad goude-poliomielit hervez ar vezeien..
Nebeut-tre a-raok e dremenvan, ar skrivagner en devoa adwelet skrid e levr diwezhañ, The Last Theorem, bet aozet a-gevret gant Frederik Pohl (1919-2013) ; e 2009 e voe embannet al levr.
D'ar Smithsonian's National Air and Space Museum e Washington, D.C. e voe roet dielloù Arthur C. Clarke e 2014
D'an 8 a viz Genver 2024 e voe kaset ul lodenn eus ludu ar skrivagner e bourzh ar Peregrine Mission One war-du al Loar ; ur c'hwitadenn e voe ar veaj avat, en abeg d'ur fuadenn en unan eus ar beolioù trelosk : goude 6 devezh o treiñ tro-dro d'hor planedenn e voe ret adkas al lestr-egor d'an Douar en-dro, ha deviñ a eure en ur vont tre en aergelc'h, d'an 18 a viz Genver 2024.
Un nebeud istorioù gant Arthur C. Clarke a voe embannet e meur a fanzine etre 1937 (20 vloaz e oa) ha 1945. E 1946 e werzhas e istor kentañ, Loophole, a voe embannet e niverenn miz Ebrel Astounding Science Fiction ; Rescue Party a voe embannet e miz Mae. O labourat e Physics Abstracts edo c'hoazh d'ar mare-se ; e 1951 ec'h eas da skrivagner a vicher.
Diwar un istor berr bet embannet e Startling Stories e miz Du 1948 e skrivas e romant kentañ, Against the Fall of Night (1953), a voe an darzhadenn e bed an S-F dre an nevezentioù a oa ennañ. Gant ar romant-se e voe boulc'het e vrud evel skrivagner skiant-faltazi skiantel ; un trede kentel eus an istor, The City and the Stars, a voe embannet e 1956 hag a yeas buan d'ur bennoberenn war dachenn an S-F.
E 1953 ivez e voe embannet e drede romant skiant-faltazi, Childhood's End, a reas berzh bras ; daou romant a skrivas e-maez an S-F a-raok distreiñ d'an dachenn gant A Fall of Moondust e 1961, a yeas d'un oberenn glasel ivez.
Er bloaz 1948 e skrivas A. C. Clarke The Sentinel evit ur genstrivadeg aozet gant ar BBC ; korbellet e voe an istor, hogen kemmet e voe respet ar skrivagner rak ouzhpenn da vezañ an diazez da 2001: A Space Odyssey e tegasas un elfenn gosmekoch en e oberennoù : e meur a skrid savet gantañ diwezhatoc'h e kontas diwar-benn an denelezh araokaet war dachenn an deknologiezh hogen leun a rakvarnioù c'hoazh pa rank talañ ouzh arallvediz speredekoc'h — en istorioù Childhood's End ha 2001: A Space Odyssey, ar c'heñveriadur-se a zegas ur meizad hollbouezus hag a gas an denelezh war-raok buanoc'h en he emdroadur.
Un dastumad arnodskridoù a voe embannet e The View from Serendip (1977), ennañ un istor berr, When the Twerms Came.
Gant e anv e sine Arthur C. Clarke e oberennoù, war-bouez daou anv-pluenn : "E. G. O'Brien" (1 istor berr) ha "Charles Willis" (3 istor berr).
Ker brudet e oa ar skrivagner ma voe lakaet da unan eus ar Big Three el lennegezh skiant-faltazi, a-grevret gant Isaac Asimov ha Robert H. Heinlein. A-hed dekvloaziadoù e padas ar vignoniezh etre ar Saoz hag ar Stadunanad adalek 1951 ; a-hed dekvloaziadoù ivez e reas A. C. Clarke hag I. Asimov goap an eil ouzh egile, betek ma skoulmjont an "Emglev Clarke-Asimov" — dre gomz hepken — ma tisklêrjont e lavarfent o-daou e oa Clarke ar gwellañ skivagner a-fet S-F hag Asimov an hini gwellañ a-fet skiantoù. An emglev-se a voe embannet gant A. C. Clarke e 1972 en e zedi war e zastumad arnodskridoù Report on Planet Three and Other Speculations (1972).
Er bloaz 1984 e komzas A. C. Clarke dirak dirak Kendalc'h ar Stadoù-Unanet (United States Congress) evit sevel a-enep ar Strategic Defense Initiative (SDI, lesanvet The Star Wars Program), ur raktres gwareziñ SUA diouzh un dagadenn nukleel graet dre fuc'helloù kerc'hellañ etrekevandirel ha fuc'helloù kerc'hellañ kaset eus listri-spluj ; gant ar prezidant Ronald Reagan e oa bet embannet ar raktres d'an 23 a viz Meurzh 1983. Brouezet e voe Robert H. Heinlein, a oa a-du gant an SDI, ken e yenaas an darempredoù etre an daou skrivagner betek marv Heinlein e 1988.
A-c'houde berzh bras-meurbet 2001: A Space Odyssey e 1968 e skrivas A. C. Clarke e 1982 ur c'hendalc'h anvet 2010: Odyssey Two, a voe diazez ar film 2010: The Year We Make Contact sevenet gant Peter Hyams e 1984. Daou gendalc'h all a skrivas : 2061: Odyssey Three (1987) ha 3001: The Final Odyssey (1997), na voent ket azasaet er sinema.
Diwar ar romantoù Rendezvous with Rama (1973) ha Rama II (1989) e voe savet ur c'hoari video anvet Rama, embannet gant Sierra On-Line e 1996 ; Arthur C. Clarke e-unan eo ambrouger ar c'hoarier(ez). Ur film diwar Rendezvous with Rama, sevenet gant Denis Villeneuve, zo war an hent abaoe 2021.
Meur a levr nann-faltazius a voe embannet gant Arthur C. Clarke, enno arnodskridoù, kaozeadennoù ha prezegennoù a-zivout meur a zodenn.
Anavet eo ar skrivagner evit bezañ un aduad touet d'ar beajoù en egor abaoe 1951, pan embannas Interplanetary Flight ma tisplegas meizadoù diazez an nijal en egor. Pelloc'h e skrivas The Exploration of Space (1951), The Challenge of the Spaceship (1959), Voices from the Sky (1965), The Promise of Space (1968 ha 1970), Report on Planet Three (1972) a-douez reoù all.
En e levrioù a-zivout ar beajiñ en egor e lakaas ar skrivagner meur a bennad a-zivout elfennoù all a-fet skiantoù ha teknologiezh, evel ar stlenneg hag an ijinerezh bevoniel.
Rakwelet a eure al loarelloù pellgehenterezh — nemet e vijent bet kempennet gant astraerien en o sae-egor evit erlerc'hiañ korzennoù elektronek nevez ouzh ar re faziek (ne oa ket c'hoazh eus transistorioù, a voe ijinet e 1947).
E 1958 e voulc'has un heuliad arnodskridoù evit kelaouennoù, a voe bodet hag embannet e 1962 dindan an titl Profiles of the Future. El levr ez eus un daolenn a zo rannet etre an tremened (1800-1950), ar bremañ (1960) hag an dazont (1970-2100) hag etre pemp tachenn : treuzdougen, pellgehenterezhioù ha media, greanterezh, bevoniezh ha kimiezh, fizik. Evit pep tachenn ez eus roet bloaziadoù ma 'z eus bet pe ma vo un ijinadenn pe ur gavadenn bennak ; da skouer : al listri-dre-vurezh e 1850, framm ar protein e 1960, ul levraoueg vedel e 2005, an naouegezh artifisiel dreist hini mab-den e 2080.
E 1959, A. C. Clarke a rakwelas ar skinwel dre loarell a skignfe kantadoù a chadennoù dreist bevennoù ar Stadoù hag un ardivink hezoug evit pellgehentiñ hag a vefe e chakod pep den : « En dazont e c'hellimp gervel forzh piv forzh pelec'h war an Douar dre ober un niverenn, ken eeun ha tra. » a skrivas ; diwezhatoc'h, en e daolenn, e lakaas Personal radio e-tal ar bloaz 1980. Rakwelet a eure ivez e vefe en ardivink hezoug ur reizhiad GPS « evit na vefe mui den ebet kollet ».
E 1964, e BBC Television, e lavaras e c'hellfed en XXI kantved kaout forzh pe ditour pe zoken oberata tud a-bell ha prim eus forzh pelec'h er bed a-drugarez d'ur genrouedad urzhiataerioù kelliammet dre loarelloù.
Dek vloaz diwezhatoc'h, pa voe aterset gant ar chadenn skinwel ABC Australia e 1974, e tiouganas evit ar bloaz 2001 ar prenañ ha paeañ en-linenn. Pa voe goulennet outañ penaos e vefe buhez mabig an aterser e lavaras ar skrivagner : « en e di en devo un urzhiataer na vo ket ker bras ha hennezh [en ur ziskouez unan en e gichen] hogen ul letrin da nebeutañ, a c'hallo drezañ komz, kevreañ en un urzhiataer lec'hel ha kaout kement ditour en devo ezhomm evit e vuhez pemdez, evel stad e gont-bank, mirout bilhedoù sinema, kement tra hoc'h eus ezhomm pa vevit en hor c'hevredigezh kemplezhek a-vremañ, pep tra a vo en un ardivink-stumm en e di dezhañ . . . ha ken naturel e vo evitañ hag ar pellgomz evidomp. »
Entanet gant ar splujerezh e oa Arthur C. Clarke, a oa ezel ouzh an Underwater Explorers Club.
E 1961, pemp bloaz goude en devout kavet dismantroù azeuldi Koneswaram a-vaez da aodoù Sri Lanka, e kavas ar skrivagner ur peñse ha pezhioù-moneiz en arc'hant ; darev e oa da furchal al lestr e 1962, hogen miret e voe outañ pa voe seizet gant ar poliomelit. Eus ribl ar mor avat e c'hallas arvestiñ ouzh ar peñse pa voe gorreet a-ziwar ar strad ; pelloc'h e voe anavet al lestr evel hini an impalaer voghol Aurangzeb .
Alies e kaver dodennoù relijiel e skridoù Arthur C. Clarke. Pan emezelas ouzh an R. A. F. e pouezas evit ma vefe skrivet pantheist ("hollzoueour") e-lec'h Church of England ("Iliz Bro-Saoz") war e blakenn-soudard ; en arnodskrid Credo (1991) e tisklêrias bezañ bet ur "soliadelour poellek" (logical positivist) adalek an oad a 10 vloaz. « I don't believe in God or an afterlife ("Ne gredan ket e Doue pe er vuhez goude ar marv") » a zisklêrias d'ar gazetenn srilankan Island d'an 20 a viz Kerzu 2000 hag a-hend-all e lavaras bezañ dizoue : « Stanley is a Jew and I'm an atheist ("Ur Yuzev eo Stanley [Kubrick] hag un den dizoue on-me") ».
Er bloaz 2007 e voe loreet gant an International Academy of Humanism. E 1999 ec'h embannas bezañ ur "boudaad kuzh" (crypto-Buddhist) en ur bouezañ war ar fed ma n'eo ket ar voudaegezh ur relijion ; en hevelep atersadenn e lavaras e oa bet diheñchet ar vuhezegezh gant ar relijionoù. Ar gazetenn Time a venegas ul lavar gant A. C. Clarke : « Arabat eo e vefe kevreet nep lid relijiel e doare ebet gant ma obidoù. ».
Petra bennak ma oa dizoue ar skrivagner ez eo paot an doueadegezh en e oberennoù.
A-fet politikerezh e krede da A. C. Clarke e vefe an deknologiezh a zivizfe erziwezh er stourm evit ar gwir da ditouriñ, ne vefe ket ar politikerezh. Ne oa ket evit gwelet penaos e c'hall taerañ stummoù ar vroadelouriezh chom bev goude m'en deus mab-den gwelet an Douar en e lec'h gwirion evel ur bellenn vihan digenvez ouzh ar stered. Enep beli forzh pe Stad war an egor e savas ar skrivagner : « Un arouez leun a c'hoanag zo er fed ma ne c'hall ket bannieloù flojeal er goullo », emezañ.
Enep ar gevalaouriezh e savas ivez ; ne oa ket spontet gant an emgefren al labour, rak « an dilabour eo pal an dazont, evit ma c'hellfemp c'hoari. Setu perak e rankomp distruj ar reizhiad politikel hag armerzhel a zo o ren hiziv an deiz. ».
Er bloaz 1950 e savas ar fizikour italian Enrico Fermi ur goulenn a voe anvet "diac'hinad Fermi" : « Mar bordilh an Hollved hag hor galaksienn gant sevenadurioù araokaet, pelec'h emaint holl ? » A-zivout ar goulenn-se ha bezañs arallvediz speredek e tisklêrias Arthur C. Clarke :
Evit a sell erlerc'hiañ robotoù ouzh tud el labour e lavaras A. C. Clarke : « Dav e vefe erlec'hiañ un ardivink ouzh kement kelenner(ez) a c'hall bezañ erlec'hiet ! ».
A-du gant an energiezh nevezadus e savas : « Me 'garfe hor gwelet o skarzhañ hon estoue ouzh an eoul-maen hag o kemer andonioù energiezh ansaotrus . . . Ur santad nevez a vall zo deuet gant an hin o kemmañ. E dalc'h an energiezh emañ hor sevenadurioù, hogen ne c'hallomp ket lezel an eoul-maen hag ar glaou da zeviñ hor planedenn. »<ref="Krone" />.
E deroù e respet e oa boemet Arthur C. Clarke gant an anadennoù ezreol, da lavaret eo ar re na c'heller ket displegañ dre ar skiantoù ; darn eus ar voem-se a gaver en e romant Childhood's End (1953). Da beuzdiskreder e troas avat pa voe prouet e oa diwir ha touellus ar braz eus an anadennoù-se.
Daoust dezhañ en devout disklêriet bezañ ur "boudaad kuzh" e 1999 e lavaras diwezhatoc'h ne grede ket en adenkorfadur peogwir ne wele ket pe dre argerzh fizikel e yafe en-dro ; gwell e oa dezhañ ur vuhez vevennet.
An traoù diszispleg e voe dodenn an abadennoù a ginnigas er skinwel er bloavezhioù 1980 : orin ha ster an tresadennoù bras-divent na c'heller gwelet nemet diwar nij e dezerzh Nazca e Perou, peulvanoù Stonehenge e Wiltshire, loened dianav hag a vije bet gwelet hep prouenn solius evel euzhvil al Loch Nis, damkanioù skiantel diamzeriet evel kanolioù Meurzh, hag all. En e abadenn Arthur C. Clarke's Mysterious World e tisplegas penaos ez eus tri doare kevrin :
Ouzhpenn d'ar skri doù a zo bet listennet amañ a-us en deus Artur C. Clarke skrivet 87 rakger, pennadoù-kinnig ha degasadennoù all e meur a levr.